Andrej Fábry

Andrej Fábry (* 1. marec 1997, Topoľčany) je slovenský profesionálny futbalista hrajúci za slovenský klub ŠKF Sereď, kde je na hosťovaní z FC DAC 1904 Dunajská Streda. Jeho pozíciou je post stredového záložníka.

Klubová kariéra

FC Nitra 

Fábry sa postupne cez mládežnícke tímy prepracoval do prvého tímu Nitry.

Sezóna 2017/2018 

Vo Fortuna lige (najvyššej slovenskej súťaži) odohral svoj prvý zápas 22. júla 2017 v zápase 1. kola proti MŠK Žilina (výhra 1–0). Svoj prvý a zároveň jediný gól v sezóne zaznamenal v 2 .kole nadstavbovej časti v skupine o udržanie v zápase proti Zlatým Moravciam (výhra 1–0). V danom ročníku odohral 28 zápasov.

Sezóna 2018/2019 

V sezóne 2018/19 odohral Fábry v 1. kole v zápase proti MŠK Žilina 90 minút, v 33. minúte vyrovnal skóre no Nitra nakoniec prehrala 1–2. Druhý gól v sezóne vstrelil v zápase 6. kola proti Senici. V 58. minúte otvoril skóre, no zápas sa skončil 1–1. Znovu sa presadil vo 8. kole proti Podbrezovej pri prehre vonku 2–3. V 15. kole skóroval proti vedúcemu tímu tabuľky, proti Slovanu Bratislava. Nitra doma prehrala 1–2. V poslednom jesennom kole zaznamenal Fábry na pôde Zlatých Moraviec hetrik (3 góly). Nitra vyhrala 3–0

FK Jablonec 

V zime 2019 Fábry prestúpil do českého tímu FK Jablonec. Prestupová čiastka mala byť 300 tisíc eur.

Sezóna 2019/20 

V úvode sezóny 2019/20 dostal Fábry nové číslo dresu. 97 sa zmenila na 22. V prvých štyroch dueloch sezóny sedel na lavičke náhradníkov.

Dunajská Streda 

6. augusta 2019 bolo oznámené hosťovanie Fábryho z Jablonca do Dunajskej Stredy. DAC zároveň získal aj opciu na trvalý prestup. Fábry debutoval 10. augusta 2019, v zápase s Trenčínom sa dostal do hry ako striedajúci hráč v druhom polčase, no prehre 1–2 už nezabránil. Prvý gól za DAC dal o dva týždne neskôr, proti svojmu bývalému tímu Nitre. DAC vyhral vonku 2–1. Fábry skóroval aj 1. septembra, keď DAC doma zdolal Slovan 5–2. 5. októbra 2019 dal gól aj v Trnave, kde jeho tím vyhral 2–1.

Pred sezónou 2020/21 bola opcia na prestup uplatnená a Fábry sa stal kmeňovým hráčom Dun. Stredy.

Počas sezóny Fábry dostával menej priestoru v zápasoch ako v predchádzajúcej sezóne. 17. októbra 2020 nastúpil z lavičky v zápase v Michalovciach, zahral si len 7 minút, ale dokázal skórovať. Dunajská Streda vyhrala 4–2.

Sereď 

23. januára 2021 bolo oznámené hosťovanie Fábryho z Dunajskej Stredy v Seredi. Cieľom bolo aby dostal viac hracieho priestoru. Fábry mal ponuku na hosťovanie aj z Nitry, no vybral si Sereď. Debutoval v zápase hranom 9. februára 2021 proti Pohroniu, Sereď prehrala doma 0–2. 23. februára 2021 nastúpil Fábry opäť v základnej zostave proti Nitre a skóroval, opäť pri prehre jeho tímu 1–2. 10. apríla 2021 Fábry skóroval z pokutového kopu opäť v zápase proti Nitre. Sereď tentokrát vyhrala 2–1. Fábry sa presadil aj v zápase proti Michalovciam hranom 17. apríla 2021, keď aj vďaka jeho gólu z priameho kopu Sereď zvíťazila 2–0.

Referencie

Zdroje 

 Andrej Fábry na oficiálnej stránke FC DAC 1904 Dunajská Streda
 Andrej Fábry na stránke Transfermarkt
 Andrej Fábry na stránke Soccerway
 Andrej Fábry na stránke Futbalnet

Slovenskí futbalisti
Futbaloví stredopoliari
Hráči FC Nitra
Hráči FK Jablonec
Hráči FK DAC 1904 Dunajská Streda
Hráči ŠKF Sereď
Osobnosti z Topoľčian